**ΦΘΙΝΟΠΩΡΟ**

Μέσα στα πλαίσια της Ευέλικτης Ζώνης το τμήμα μας, το Α2 , ασχολήθηκε τους δύο πρώτους μήνες της σχολικής χρονιάς με την εποχή του φθινοπώρου.

Η τάξη μας έβαλε τα φθινοπωρινά της. Δημιουργήσαμε το δέντρο του φθινοπώρου, που το στολίσαμε με κόκκινα, κίτρινα και πορτοκαλιά φύλλα, κομμένα και βαμμένα από τα χεράκια των μικρών καλλιτεχνών μας.

Δημιουργήσαμε εμπνευσμένοι από φθινοπωρινές λέξεις και εικόνες ένα υπέροχο ποίημα και το αναρτήσαμε στην τάξη μας. Το ποίημα δημοσιεύτηκε και στο περιοδικό του σχολείου μας «Περαμο…γραφήματα».

Μιλήσαμε για τα φρούτα αυτής της εποχής εστιάζοντας περισσότερο στο σταφύλι, μιας και ευδοκιμεί στον τόπο μας. Τραγουδήσαμε και χορέψαμε το ποίημα «Τσιρι τιρι τσιριτρό». Γευτήκαμε μια υπέροχη φρουτοσαλάτα, αποκλειστικά με φθινοπωρινά φρούτα που έφεραν τα παιδιά στην τάξη μας.

Ακόμη φτιάξαμε και μια νόστιμη και υγιεινή σαλάτα με λαχανικά εποχής εμπλουτισμένη με ξηρούς καρπούς (καρύδια, φουντούκια, αμύγδαλα, κάστανα).

Σειρά είχε το γλυκό… Έτσι λοιπόν κάναμε μέσα στην τάξη μια «τραγανή μηλόπιτα», όπως γράψαμε και στο ποίημά μας, κάνοντας Γλώσσα και Μαθηματικά με τα υλικά της συνταγής μας.

Τέλος παίξαμε με ένα παιχνίδι σχετικό με τα αποδημητικά πουλιά, στα οποία αναφερθήκαμε κατά τη διάρκεια του προγράμματος.

Οι μικροί καλλιτέχνες ενθουσιάστηκαν με όλες αυτές τις δράσεις και περιμένουν πώς και πώς την επόμενη!

**Η δασκάλα του τμήματος: Ιωαννίδου Αικατερίνη**